Folketing
2000-05-02

Vi er helt enige i, at de små og mellemstore virksomheder er vigtige i denne sammenhæng, men regeringen erkender jo selv, at de store virksomheder er lokomotiverne, og netop derfor er det efter vores opfattelse formålsløst på forhånd at afskære muligheden for støtte. Det kunne jo være, at man dermed også smider nogle gode ideer væk. Nogle ting, som vi er meget tilfredse med har fundet plads i redegørelsen, er afsnittet om standardisering og afsnittet om mærkning. Nationale og især internationale høje standarder er en CD-mærkesag, og vi har absolut ikke noget imod, at Danmark er foregangsland. Med hensyn til mærkning er vi enige i, at øvelsen går ud på at sikre forbrugernes tillid til fødevarer gennem tilliden til mærkningen, og vi støtter derfor regeringens arbejde med at udbygge Ø-mærket samt arbejdet med at få etableret et fælleseuropæisk økologimærke. Men det er vigtigt at fortælle forbrugerne, at disse mærkninger også betyder, at man skal betale mere for varerne. Dette gælder også andre kvalitetsmærker.